KIRJALLINEN KYSYMYS E-1516/02

esittäjä(t): Jan Mulder (ELDR) komissiolle

(29. toukokuuta 2002)

Aihe: Eläinrasvojen käyttö karjanrehussa

Eläinrasvakysymystä on käsitelty jo aiemmin kirjallisessa kysymyksessäni E-2646/01(1) sekä komission jäsenelle David Byrne lähettämässäni kirjeessä, johon hän vastasi 31. tammikuuta 2002. Vastauksessa komissio toteaa uudemman kerran, että se aikoo selvittää eläinperäisiä rasvoja koskevien tieteellisten lausuntojen vaikutukset yhteisön lainsäädäntöön. Koska komissio ei ole tähän mennessä antanut kysymykseen liittyvää tiedonantoa tai ehdotusta, haluan näillä kysymyksillä luoda selvyyttä tilanteeseen kuluttajan ja kyseisen alan kannalta.

Saksassa on kaikkien eläinrasvojen käyttö karjanrehussa kielletty joulukuusta 2000 lähtien epäillyn BSE/TSE-riskin vuoksi. Ranskassa on samasta syystä otettu marraskuussa 2000 ja lokakuussa 2001 käyttöön eläinrasvojen käyttöä karjanrehussa koskevia rajoituksia. EU:n tieteellinen ohjauskomitea (SSC) vahvisti vuoden 2001 kesä- ja syyskuussa, että naudanrasva on turvallinen eläinrehun raaka-aine, jos tiettyjä valmistusprosessia koskevia ehtoja noudatetaan. SSC totesi 7. helmikuuta 2002, että ei ole syytä olettaa sikojen ja TSE:n välillä olevan yhteyttä. Nämä lausunnot osoittavat selvästi, että edellä mainitut Saksassa ja Ranskassa toteutetut toimet ovat tarpeettomat.

1. Aikooko Euroopan komissio ryhtyä lähiaikoina toimiin mainittujen SSC:n lausuntojen johdosta ja muodostaa selkeän kannan eläinrasvojen ja BSE/TSE:n välisestä yhteydestä? Aikooko komissio ehdottaa kyseiseen kantaan perustuvia muutoksia yhteisön lainsäädäntöön?

2. Jos vastaus on kielteinen, mitä ongelmia asiaan vielä liittyy ja miten komissio aikoo ratkaista ne?

3. Katsooko komissio, että Saksan ja Ranskan toimet ovat ristiriidassa SSC:n edellä mainittujen lausuntojen kanssa? Jos vastaus on myönteinen, mitä komissio aikoo tehdä sen suhteen? Jos vastaus on kielteinen, miksi komissio ei katso toimien olevan ristiriidassa lausuntojen kanssa?

(1) EYVL C 115 E, 16.5.2002, s. 138.

David Byrnen komission puolesta antama vastaus

(3. heinäkuuta 2002)

1. ja 2. Tieteellinen ohjauskomitea suositteli lisäehtoja märehtijäperäisen rasvan käytölle märehtijöiden rehuissa, maidon korvikkeet mukaan luettuina, märehtijöiden teurastamisen sivutuotteena saadun talin turvallisuutta koskevassa lausunnossa, jonka tieteellinen ohjauskomitean hyväksyi 28.29. kesäkuuta 2001 pitämässään kokouksessa ja ajantasaisti 6.7. syyskuuta 2001 pitämässään kokouksessa. Lausunnon perusteella laadittiin talia maidon korvikkeissa ja muissa märehtijöiden rehuissa käsittelevä komission valmisteluasiakirja, josta keskusteltiin jäsenvaltioiden kanssa pysyvän eläinlääkintäkomitean yhteydessä 22.23. tammikuuta 2002 sekä 19.20. helmikuuta 2002. Koska tieteellinen ohjauskomitea oli kuitenkin tällä välin aloittanut märehtijäperäisen rasvan turvallisuutta koskevan määrällisen riskinarvioinnin, joten asiakirjaa päätettiin käsitellä vasta riskinarvioinnin valmistumisen jälkeen.

Tieteellinen ohjauskomitea ei ole toistaiseksi antanut suositusta siansilavaa koskevista toimenpiteistä, jotka edellyttäisivät muutoksia nykyiseen lainsäädäntöön. Tieteellinen ohjauskomitea valmistelee kuitenkin parhaillaan yksityiskohtaista raporttia ja lausuntoa tarttuvan spongiformisen enkefalopatian (TSE:n) riskistä sioilla.

Edellä mainitut lausunnot, jotka tieteellinen ohjauskomitea esittää lähiaikoina, antavat komissiolle tarpeelliset tiedot päätöksen tekemiseksi siitä, mitä muutoksia nykyiseen eläinrasvoja koskevaan lainsäädäntöön olisi tehtävä. Tässä yhteydessä olisi myös harkittava valvontaan liittyviä seikkoja, kuten eri rasvatyyppien erillään pitämisen mahdollisuutta sekä eri eläinlajeista saatujen rasvojen tunnistamiseen käytettävien analyyttisten menetelmien saatavuutta.

3. On suotavaa odottaa märehtijäperäisestä rasvasta ja TSE-riskistä sioilla lähiaikoina annettavien tieteellisen ohjauskomitean lausuntojen tuloksia ennen kuin ryhdytään arvioimaan Saksan ja Ranskan toteuttamia toimia.